Groot fees vir koningin se 70ste jaar op troonKoningin Elizabeth II vier volgende jaar haar 70ste jaar op die troon. (Foto: Alastair Grant/AFP) Buckingham-paleis het Maandag aangekondig dat groot feesvieringe beplan word om koningin Elizabeth II se 70ste jaar op die Britse troon te vier. Die 95-jarige monarg se platinum-jubileum skop op Maandag 6 Februarie – die dag in 1952 toe sy ná die dood van haar pa, koning George VI, koningin geword het – af. Brittanje se langsdienende monarg sal die enigste koningin of koning in die land se lang geskiedenis wees wat al 70 jaar lank geheers het. Paleisamptenare het ŉ reeks geleenthede bekend gemaak waarmee die geleentheid gevier gaan word en wat die koningin se oproep, dat dit ŉ gees van nasionale eenheid sal skep, weerspieël. ŉ Kompetisie om ŉ nuwe “jubileum-poeding” bekend te stel is een van die hoogtepunte en die wenner sal deur beoordelaars, onder wie die paleis se hoofsjef, aangewys word. ŉ Digitale landkaart sal ook aan die koningin gegee word wat elke boom aandui wat as deel van haar Green Canopy-inisiatief geplant word. Elizabeth en haar oudste seun, prins Charles, het in Oktober verlede jaar elk ŉ boom op die koninklike landgoed in Balmoral, Skotland, geplant. Die hoofvieringe sal oor ŉ vier dag lange naweek strek en met openbare vakansiedae op Donderdag 2 Junie en Vrydag 3 Junie afskop. Op die Donderdag sal meer as 1 000 soldate, perde en weermagmusikante as deel van die koningin se verjaardagparade aan ŉ vaandelparade in die Londense middestad deelneem. Die Union Jack wapper voor die bekende landmerk Big Ben in Londen. Talle geleenthede word vir die 70 jaar-feesvieringe beplan. (Foto: Justin Tallis/AFP) Dié jaarlikse gebeurtenis vier die koningin se amptelike verjaardag, maar is die afgelope twee jaar gekanselleer weens die koronaviruspandemie. Mense sal ook ligbakens in meer as 1 500 dorpe oor die hele land aanskakel, ŉ tradisie wat al eeue lank voortgesit word. Op die Vrydag sal daar ŉ dankseggingsdiens in die St. Paul-katedraal in Londen wees en die Saterdag daarna sal ŉ regstreekse konsert met van die wêreld se bekendste kunstenaars plaasvind. Meer as 200 000 gemeenskapspartytjies sal na verwagting op Saterdag 5 Junie plaasvind, asook ŉ straatparade in Londen met vertonings van lande oor die Statebond. Die rok en klere wat die koningin in 1953 tydens haar inhuldiging gedra het, sal ná afloop van die hoofgebeurtenisse by Windsor-kasteel uitgestal word. Koningin Elizabeth II is slegs die tweede Britse monarg om silwer-, goue en diamant-jubileums te vier wat 25, 50 en 60 jaar op die troon herdenk. Koningin Elizabeth II van Brittanje tydens haar inhuldiging in 1952. (Foto: Royal.uk) Haar silwer-jubileum is in 1977 ook met landwye straatpartytjies en parades gevier, asook die uitreiking van die Sex Pistols se punk-liedjie “God save the Queen”. ŉ Hoogtepunt van die goue jubileum in 2002 was toe Brian May van die rockgroep Queen die volkslied op die dak van Buckingham-paleis gespeel het. In 2012, toe haar diamant-jubileum gevier is, het 1 000 bote ter viering daarvan saam op die Teemsrivier gevaar. Die koningin het kort daarna saam met haar geliefde corgi-honde en die James Bond-akteur, Daniel Craig, by die opening van die Olimpiese Spele in Londen verskyn.